DEĊIŻJONI TAL-KUMMISSJONI
tal-21 ta' Ottubru 2008
li tistabbilixxi r-rekwiżiti standard għall-programmi nazzjonali għall-eradikazzjoni, il-kontroll u l-monitoraġġ ta’ ċertu mard u mard żoonotiku tal-annimali kofinanzjati mill-Komunità
(notifikata taħt id-dokument numru C(2008) 6032)
(Test b’relevanza għaż-ŻEE)
(2008/940/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar l-ispiża fil-qasam veterinarju (1), u b’mod partikolari l-Artikolu 24(10) tagħha,
Billi:
(1)
Id-Deċiżjoni 90/424/KEE tistipula l-proċeduri li jirregolaw il-kontribut finanzjarju tal-Komunità għall-programmi għall-eradikazzjoni, il-kontroll u l-monitoraġġ tal-mard u mard żoonotiku tal-annimali.
(2)
Skont l-Artikolu 24(1) tad-Deċiżjoni 90/424/KEE, trid tiġi introdotta miżura finanzjarja tal-Komunità biex jiġu rimborsati l-ispejjeż li weħlu l-Istati Membri għall-finanzjament tal-programmi nazzjonali għall-eradikazzjoni, il-kontroll u l-monitoraġġ tal-mard u mard żoonotiku tal-annimali elenkati fl-Anness ta’ dik id-Deċiżjoni.
(3)
Wara li ġiet addottata d-Deċiżjoni tal-Kummissjoni 2008/341/KE tal-25 ta' April 2008 li tistabbilixxi l-kriterji tal-Komunità għall-programmi nazzjonali għall-eradikazzjoni, il-kontroll u l-monitoraġġ tal-mard u mard żoonotiku tal-annimali (2) u sabiex jittejjeb aktar il-proċess ta’ sottomissjoni, approvazzjoni u evalwazzjoni tal-progress matul l-implimentazzjoni tal-programmi, id-Deċiżjoni tal-Kummissjoni 2008/425/KE tal-25 ta' April 2008 li tistabbilixxi r-rekwiżiti standard għas-sottomissjoni mill-Istati Membri tal-programmi nazzjonali għall-eradikazzjoni, il-kontroll u l-monitoraġġ tal-mard u mard żoonotiku tal-annimali għall-finanzjament mill-Komunità (3) aġġornat dawk ir-rekwiżiti standard sabiex tagħmilhom aktar konsistenti ma’ dawk il-kriterji.
(4)
Punt 7(e) tal-Anness tad-Deċiżjoni 2008/341/KE jistabbilixxi li l-programmi ta’ eradikazzjoni sottomessi mill-Istati Membri lill-Kummissjoni għall-kofinanzjament irid ikun fihom regoli dwar il-kumpens xieraq lill-bdiewa għall-annimali li jridu jiġu maqtula fl-istruttura tal-programm u għall-prodotti li jridu jiġu meqruda.
(5)
Huwa xieraq li jiġi stabbilit li fl-assenza tat-tali regoli jrid jitħallas kumpens fi żmien 90 jum, sabiex jiġi evitat it-tnaqqis fis-sostenn finanzjarju tal-Komunità.
(6)
Id-Deċiżjoni 90/424/KEE tistabbilixxi li l-Istati Memrbri jridu jissottomettu, għal kull programm approvat, rapporti tekniċi u finanzjarji intermedji u, sa mhux aktar tard mit-30 ta’ April ta’ kull sena, rapport tekniku dettaljat annwali li jinkludi stima tar-riżultati miksuba u rakkont dettaljat tal-ispejjeż għas-sena ta’ qabel.
(7)
Hemm sistema ta’ evalwazzjoni stabbilita għall-istima tal-progress matul l-implimentazzjoni tal-programmi ta’ eradikazzjoni u kontroll. Is-sistema ta’ evalwazzjoni tinkludi sistema ta’ rapportaġġ għall-provvista ta’ dejta epidemjoloġika mill-programmi bbażata fuq id-Deċiżjoni tal-Kummissjoni 2002/677/KE tat-22 ta’ Awwissu 2002 li tistabbilixxi r-rekwiżiti tar-rapportaġġ standard għall-programmi ta’ eradikazzjoni u kontroll kofinanzjati mill-Komunità u li tirrevoka d-Deċiżjoni 2000/322/KE (4).
(8)
Wara li ġiet addottata d-Deċiżjoni 2008/425/KE, huwa mixtieq li jkun hemm armonizzazzjoni tas-sistema tar-rapportaġġ u li d-Deċiżjoni 2002/677/KE tiġi revokata u sostitwita minn din id-Deċiżjoni.
(9)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADDOTTAT DIN ID-DEĊIŻJONI:
Artikolu 1
L-Istati Membri għandhom, skont din id-Deċiżjoni, jissottomettu rapport intermedjarju u finali dwar il-programmi għall-eradikazzjoni, il-kontroll u l-monitoraġġ adottati skont l-Artikolu 24 tad -Deċiżjoni 90/424/KEE.
Artikolu 2
Għall-fini ta’ din id-Deċiżjoni, se japplikaw id-definizzjonijiet li ġejjin:
(a)
“rapporti intermedji” jfissru rapporti tekniċi u finanzjarji intermedji li jevalwaw il-programmi li għaddejjin, li jridu jiġu sottomessi lill-Kummissjoni kif stabbilit fl-Artikolu 24(7)(a) tad-Deċiżjoni 90/424/KEE;
(b)
“rapporti finali” jfissru rapporti tekniċi u finanzjarji dettaljati li jridu jiġu sottomessi lill-Kummissjoni sa mhux aktar tard mit-30 ta’ April ta’ kull sena għas-sena sħiħa tal-applikazzjoni tal-programmi, kif stabbilit fl-Artikolu 24(7)(b) tad-Deċiżjoni 90/424/KEE;
(c)
“applikazzjonijiet ta’ ħlas” ifissru applikazzjonijiet ta’ ħlas relatati mal-ispejjeż li jeħel l-Istat Membru, li jridu jiġu sottomessi lill-Kummissjoni, kif stabbilit fl-Artikolu 24(8) tad-Deċiżjoni 90/424/KEE.
Artikolu 3
1. B’kunsiderazzjoni għall-programmi li għaddejjin approvati għall-kofinanzjament tal-Komunità skont l-Artikolu 24(5) tad-Deċiżjoni 90/424/KEE, irid jiġi sottomess rapport intermedjarju lill-Kummissjoni sa mhux aktar tard mill-31 ta’ Lulju ta’ kull sena.
2. Dawn ir-rapporti intermedji jridu jinkludu:
(a)
rigward it-tuberkulosi bovina, il-bruċellosi bovina, il-bruċellosi ovina u kaprina (B. melitensis), il-Lewkosi Bovina Enzootika (EBL), il-marda Aujesky, il-Bluetongue f’żoni endemiċi jew ta’ riskju għoli, id-deni tal-ħnieżer Afrikan, il-mard vesikulari tal-ħnieżer, id-deni klassiku tal-ħnieżer, l-Antraks, il-plewropnewmonite bovina kuntaġġuża, l-Ekinokokkosi, it-Trikinellosi, l-E. Coli verotossinoġenika, l-informazzjoni rilevanti kollha, inkluż tal-anqas l-informazzjoni speċifikata fl-Annessi I, II, III IV u VII, kif xieraq;
(b)
rigward ir-rabja, l-informazzjoni rilevanti kollha, inkluż tal-anqas l-informazzjoni speċifikata fl-Annessi I u VII, kif xieraq;
(c)
rigward is-Salmonellosi (salmonella żoonotika), l-informazzjoni rilevanti kollha, inkluż tal-anqas l-informazzjoni speċifikata fl-Annessi I, V.A u VII kif xieraq;
(d)
rigward l-Enċefalopatija sponġiformi trażmissibbli (TSE), l-informazzjoni rilevanti kollha, inkluż tal-anqas l-informazzjoni speċifikata fl-Anness VIII, kif xieraq;
(e)
rigward l-influwenza tat-tjur fit-tjur u l-għasafar selvaġġi, l-informazzjoni rilevanti kollha, inkluż tal-anqas l-informazzjoni speċifikata fl-Anness IX, kif xieraq;
(f)
rigward il-mard tal-annimali tal-akkwakultura bħan-nekrosi ħematopojetik infettiv (IHN), l-enemija infettuża tas-salmonidi (ISA), is-settiċemija emorraġika virali (VHS), l-Infezzjoni tal-virus Koi herpes (KHV), l-Infezzjoni tal-Bonamia ostreae, l-Infezzjoni tal-Marteilia refringens, il-marda tal-white spot fil-krustaċji, l-informazzjoni rilevanti kollha, inkluż tal-anqas l-informazzjoni speċifikata fl-Anness X, kif xieraq.
Artikolu 4
1. Ir-rapporti finali jridu jinkludu:
(a)
rigward it-tuberkulosi bovina, il-bruċellosi bovina, il-bruċellosi ovina u kaprina (B. melitensis), il-Lewkosi Bovina Enzootika (EBL), il-marda Aujesky, il-Bluetongue f’żoni endemiċi jew ta’ riskju għoli, id-deni tal-ħnieżer Afrikan, ilmard vesikulari tal-ħnieżer, id-deni klassiku tal-ħnieżer, l-Antraks, il-plewropnewmonite bovina kuntaġġuża, l-Ekinokokkosi, it-Trikinellosi, l-E. Coli verotossinoġenika, l-applikazzjoni tal-ħlas u l-informazzjoni rilevanti kollha inkluż, tal-anqas, l-informazzjoni speċifikata fl-Annessi II, III, IV, V, VI, VII u fl-Annessi speċifiċi VII.A, VII.B, VII.C jew VII.D, kif xieraq;
(b)
rigward ir-rabja, l-applikazzjoni tal-ħlas u l-informazzjoni rilevanti kollha inkluż, tal-anqas, l-informazzjoni speċifikata fl-Annessi VII u VII.E, kif xieraq;
(c)
rigward is-Salmonellosi (salmonella żoonotika), l-applikazzjoni tal-ħlas u l-informazzjoni rilevanti kollha inkluż, tal-anqas, l-informazzjoni speċifikata fl-Annessi V.A, VI, VII u VII.F, kif xieraq;
(d)
rigward l-Enċefalopatija sponġiformi trasmissibbli (TSE), l-applikazzjoni tal-ħlas u l-informazzjoni rilevanti kollha inkluż, tal-anqas, l-informazzjoni speċifikata fl-Anness VIII, kif xieraq;
(e)
rigward l-influwenza avjarja fit-tjur u l-għasafar salvaġġi, l-applikazzjoni tal-ħlas u l-informazzjoni rilevanti kollha inkluż, tal-anqas, l-informazzjoni speċifikata fl-Anness IX, kif xieraq;
(f)
rigward il-mard tal-annimali tal-akkwakultura bħan-nekrozi ħematopojetik infettiv (IHN), l-enemija infettuża tas-salmonidi (ISA), is-settiċemija emorraġika virali (VHS), l-Infezzjoni tal-virus Koi herpes (KHV), l-Infezzjoni tal-Bonamia ostreae, l-Infezzjoni tal-Marteilia refringens, il-marda tal-white spot fil-krustaċji, l-applikazzjoni għall-ħlas u l-informazzjoni rilevanti kollha, inkluż, tal-anqas, l-informazzjoni speċifikata fl-Anness X, kif xieraq.
2. Sabiex tiġi kompluta t-tabella stabbilita fl-Annessi VII C, D u F, u mingħajr preġudizzju għall-Artikolu 4(2) tar-Regolament tal-Kummissjoni (KE) Nru 296/96 (5), l-Istati Memri jridu jindikaw fil-kolonna “kumpens” il-kumpens mogħti bejn l-ewwel ġurnata u d-90 ġurnata wara l-qtil tal-annimali jew il-qerda tal-prodotti jew wara l-preżentazzjoni tal-pretensjoni kkompletata mis-sid. Fejn l-awtoritajiet ikkonċernati jagħmlu l-pagamenti ta’ kumpens wara d-90 ġurnata (minn 91 sa 210 ġurnata wara), se japplika tnaqqis fis-sostenn finanzjarju tal-Komunità.
Artikolu 5
Id-Deċiżjoni 2002/677/KE ġiet revokata.
Artikolu 6
Din id-Deċiżjoni se tapplika għall-programmi għall-eradikazzjoni, il-kontroll u l-monitoraġġ tal-mard tal-annimali li jridu jiġu implimentati mill-1 ta’ Jannar 2009.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussell, 21 ta’ Ottubru 2008.